|  |  |  |
| --- | --- | --- |
| **ผลกระทบจากการแพร่ระบาดของ COVID-19 ต่อเศรษฐกิจไทย** | | |
| **สถาบัน**  (ภาครัฐ) | ธนาคารแห่งประเทศไทย  (เมื่อวันที่ 31 มี.ค. 2563) | * มูลค่าการส่งออกสินค้า เดือน ก.พ. 2563 ขยายตัวร้อยละ 3.6 จากช่วงเดียวกันของปีก่อน หากไม่รวมการส่งออกทองคำ มูลค่าการส่งออกหดตัวต่อเนื่องที่ร้อยละ 1.3 เนื่องจากอุปสงค์ต่างประเทศยังคงชะลอตัว นอกจากนี้ การระบาดของ COVID-19 และมาตรการปิดเมืองของจีน ส่งผลให้กิจกรรมทางเศรษฐกิจในจีนลดลงมาก ทั้งการบริโภคในประเทศ การผลิต และการขนส่งสินค้า ทำให้การส่งออกสินค้าของไทยไปจีนหดตัวสูง โดยเฉพาะผลไม้ ปิโตรเคมีและเคมีภัณฑ์ รวมทั้งการส่งออกอัญมณีและเครื่องประดับไปฮ่องกงที่คำสั่งซื้อลดลงมาก อย่างไรก็ดี การส่งออกสินค้าเครื่องใช้ไฟฟ้าและฮาร์ดดิสก์ไดรฟ์ขยายตัวได้ เนื่องจากได้รับผลดีจากการย้ายฐานการผลิตมาไทยในช่วงก่อนหน้า * มูลค่าการนำเข้าสินค้า เดือน ก.พ. 2563 หดตัวร้อยละ 7.8 จากช่วงเดียวกันของปีก่อน ซึ่งหดตัวในเกือบทุกหมวดสินค้า ทั้งการนำเข้าสินค้าวัตถุดิบและสินค้าขั้นกลาง สินค้าทุน และสินค้าอุปโภคบริโภค โดยเฉพาะการนำเข้าจากจีน ซึ่งได้รับผลกระทบจากมาตรการปิดเมืองของจีน ทั้งนี้ การผลิตภาคอุตสาหกรรมหดตัวต่อเนื่อง สอดคล้องกับอุปสงค์ที่อ่อนแอ อย่างไรก็ดี ยังไม่เห็นผลกระทบที่ชัดเจนจากการหยุดชะงักของห่วงโซ่การผลิตของจีนต่อการผลิตของไทย เนื่องจากธุรกิจยังมีสินค้าคงคลังที่เป็นวัตถุดิบและชิ้นส่วนเพียงพอสำหรับการผลิตในเดือน ก.พ. 2563 * อัตราเงินเฟ้อทั่วไปอยู่ที่ร้อยละ 0.74 ลดลงจากเดือน ม.ค. 2563 จากอัตราเงินเฟ้อหมวดพลังงานที่ลดลงตามราคาน้ำมันดิบในตลาดโลก ขณะที่อัตราเงินเฟ้อพื้นฐานปรับสูงขึ้น ด้านดุลบัญชีเดินสะพัดเกินดุลเพิ่มขึ้นจากมูลค่าการนำเข้าสินค้าที่ลดลงมาก แม้รายรับภาคการท่องเที่ยวลดลง * กลุ่มธุรกิจที่ได้รับผลกระทบเชิงลบ ได้แก่ ธุรกิจท่องเที่ยว-ทัวร์-โรงแรม ธุรกิจสายการบิน ธุรกิจค้าปลีก และสถานบันเทิง/บริการ * กลุ่มธุรกิจที่ได้รับผลกระทบด้านบวก ได้แก่ ถุงมือยาง หน้ากากอนามัย มันสำปะหลัง และข้าวหอมมะลิ * ดัชนีความเชื่อมั่นทางธุรกิจ เดือน มี.ค. 2363 ปรับลดลงต่อเนื่องมาอยู่ที่ 42.6 จาก 44.1 ในเดือนก่อน โดยเฉพาะกลุ่มขนส่ง กลุ่มอสังหาริมทรัพย์ และกลุ่มโรงแรมและบริการด้านอาหาร ที่ความเชื่อมั่นลดลงต่อเนื่อง ดัชนีฯ 3 เดือนข้างหน้า อาจต่ำกว่าร้อยละ 50 เป็นครั้งแรกนับตั้งแต่ปี 2558 เนื่องจากความกังวลว่าการระบาดของ COVID-19 มีแนวโน้มยืดเยื้อ |
| **สถาบัน**  (ภาคเอกชน) | KKP Research  กลุ่มธุรกิจการเงิน  เกียรตินาคินภัทร  (เมื่อวันที่ 31 มี.ค.2563) | * เศรษฐกิจไทยจะได้รับผลกระทบหนักจากการระบาดของ COVID-19 และอาจฟื้นตัวได้ช้าเนื่องจากภาวะเศรษฐกิจที่เปราะบางมากอยู่แล้ว ประกอบกับความอ่อนแอของเศรษฐกิจภายในประเทศและปัจจัยเชิงโครงสร้าง * การลดลงของการท่องเที่ยวอย่างกะทันหันส่งผลกระทบโดยตรงต่อการเดินทางและภาคธุรกิจท่องเที่ยว และส่งผลให้เศรษฐกิจไทยหดตัวลงอย่างฉับพลัน * ในปัจจุบัน ภาคการเกษตรมีขนาดลดลงจากเดิมมาก จนไม่อาจสร้างรายได้ที่จะช่วยชดเชยรายได้จากการจ้างงานในเมืองได้ ผนวกกับในระยะหลังที่เศรษฐกิจมีแนวโน้มชะลอตัว แรงงานมักไหลเข้าสู่ภาคบริการแทนที่ภาคเกษตร และวิกฤตเศรษฐกิจจากการระบาดของ COVID-19 อาจทำให้มีการเลิกจ้างงานทั้งในภาคการผลิตและภาคบริการในจำนวนที่มากเกินกว่าที่ภาคเกษตรจะรองรับการไหลกลับของแรงงานได้ |
| ศูนย์วิเคราะห์เศรษฐกิจ  และกลยุทธ์ทิสโก้  (TISCO ESU)  (เมื่อวันที่ 2 เม.ย. 2563) | * ประมาณการขยายตัวของเศรษฐกิจไทยในปี 2563 อยู่ที่ติดลบร้อยละ 6.9 พิจารณาจากสมมติฐาน 1) จำนวนนักท่องเที่ยวต่างชาติอยู่ที่ 12 ล้านคน ลดลงร้อยละ 70 เมื่อเทียบกับปีก่อน 2) ราคาน้ำมันดิบดูไบเฉลี่ยที่ 35 ดอลลาร์สหรัฐต่อบาร์เรล จากคาดการณ์เดิมอยู่ที่ 55 ดอลลาร์สหรัฐต่อบาร์เรล และ 3) ภัยแล้งมีความรุนแรงยืดเยื้อจนถึงเดือน ก.ย. 2563 จากเดิมคาดว่าจะอยู่ที่เดือน พ.ค. 2563 |
| สภาอุตสาหกรรมแห่งประเทศไทย  (เมื่อวันที่ 23 มี.ค. 2563) | * การแพร่ระบาดของ COVID-19 ทำให้คำสั่งซื้อในประเทศในกลุ่มของใช้จำเป็นทั้งอุปโภคและบริโภคมีสูงขึ้น โดยเฉพาะกลุ่มอาหารและเกษตรแปรรูป อุปกรณ์การแพทย์ ยา อาหารเสริม เป็นต้น * คำสั่งซื้อจากต่างประเทศล่าสุดพบว่าเริ่มมีเข้ามาในกลุ่มอุตสาหกรรมอาหารทั้งจากสหรัฐฯ จีน และสหภาพยุโรป |

กองสนเทศเศรษฐกิจ

กรมเศรษฐกิจระหว่างประเทศ

สถานะวันที่ 2 เม.ย. 2563